pythainlp/thailaw-v1.0 huggingface dataset:
กฎกระทรวง
กำหนดประเภท ชนิด และขนาดของเครื่องพันธนาการที่ใช้แก่เด็กและเยาวชน
พ.ศ. ๒๕๖๓[๑]
 

อาศัยอำนาจตามความในมาตรา
๔ วรรคหนึ่ง และมาตรา ๑๔ วรรคสาม แห่งพระราชบัญญัติการบริหารการแก้ไขบำบัดฟื้นฟูเด็กและเยาวชนที่กระทำผิด
พ.ศ. ๒๕๖๑ รัฐมนตรีว่าการกระทรวงยุติธรรมออกกฎกระทรวงไว้
ดังต่อไปนี้

ข้อ ๑ เครื่องพันธนาการที่ใช้แก่เด็กและเยาวชน ให้ใช้ได้เฉพาะเครื่องพันธนาการ
ดังต่อไปนี้
(๑) สายรัดข้อมือ
(๒) กุญแจมือ

ข้อ ๒ สายรัดข้อมือมีชนิดเดียว คือ สายรัดข้อมือพลาสติกขึ้นรูปเป็นชิ้นเดียวกันทั้งหมด
แบบตวัดรัดให้แน่นด้วยตัวเอง โดยใช้ปลายสายพลาสติกพันรอบข้อมือซ้ายและข้อมือขวา และต้องสอดปลายสายพลาสติกเข้ากับช่อง ๒ ช่องตรงกลางของอุปกรณ์
เมื่อปลายสายพลาสติกเข้าช่องแล้วจะไม่สามารถดึงสายรัดกลับออกมาอีกได้
โดยบริเวณฐานของสายรัดข้อมือมีขนาดเส้นผ่านศูนย์กลาง ๒ เซนติเมตร ส่วนสายรัดมีความกว้าง
๐.๗ เซนติเมตร และมีความยาวโดยรวมทั้งหมด ๘๕ เซนติเมตร ทั้งนี้ ตามแบบท้ายกฎกระทรวงนี้

ข้อ ๓ กุญแจมือมี ๒ แบบ ดังต่อไปนี้
(๑) กุญแจมือแบบที่ ๑ ได้แก่ กุญแจมือแบบห่วงทำด้วยโลหะมีฟันเฟืองโลหะเพื่อใช้ตวัดรัดข้อมือซ้ายและข้อมือขวาให้แน่น ระหว่างตัวห่วงโลหะทั้งสองข้างเชื่อมติดกันด้วยลูกโซ่โลหะที่มีขนาดเส้นผ่านศูนย์กลางไม่เกิน
๔.๗๕ มิลลิเมตร ยาวไม่น้อยกว่า ๓ เซนติเมตร แต่ไม่เกิน ๑๐ เซนติเมตร
(๒) กุญแจมือแบบที่ ๒ ได้แก่ กุญแจมือแบบห่วงทำด้วยโลหะมีฟันเฟืองโลหะเพื่อใช้ตวัดรัดข้อมือซ้ายและข้อมือขวาให้แน่น
ระหว่างตัวห่วงโลหะทั้งสองข้างเชื่อมติดกันด้วยบานพับโลหะที่มีจุดยึดติดกับตัวห่วงโลหะอย่างน้อยข้างละสองจุด 
ทั้งนี้ ตามแบบท้ายกฎกระทรวงนี้


ให้ไว้ ณ วันที่ ๑๖ มกราคม พ.ศ. ๒๕๖๓
สมศักดิ์ เทพสุทิน
รัฐมนตรีว่าการกระทรวงยุติธรรม

[เอกสารแนบท้าย]

๑.
แบบเครื่องพันธนาการท้ายกฎกระทรวงกำหนดประเภท ชนิด
และขนาดของเครื่องพันธนาการที่ใช้แก่เด็กและเยาวชน พ.ศ. ๒๕๖๓

(ดูข้อมูลจากภาพกฎหมาย)

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา ๑๔ วรรคสาม แห่งพระราชบัญญัติการบริหารการแก้ไขบำบัดฟื้นฟูเด็กและเยาวชนที่กระทำผิด
พ.ศ. ๒๕๖๑ บัญญัติให้ประเภท ชนิด และขนาดของเครื่องพันธนาการที่ใช้แก่เด็กและเยาวชน
ให้เป็นไปตามที่กำหนดในกฎกระทรวง จึงจำเป็นต้องออกกฎกระทรวงนี้



พัชรภรณ์/จัดทำ
๒๐ กุมภาพันธ์ ๒๕๖๓

สุภาทิพย์/ตรวจ
๕ มกราคม ๒๕๖๔

[๑]
ราชกิจจานุเบกษา เล่ม
๑๓๗/ตอนที่
๘ ก/หน้า
๓๒/๒๙
มกราคม
๒๕๖๓
พระราชกฤษฎีกา
การกำหนดจำนวนเงินสะสมสูงสุด
และการนำทุนหรือผลกำไรส่วนเกิน
ของทุนหมุนเวียนส่งคลังเป็นรายได้แผ่นดิน
พ.ศ. ๒๕๖๑
 

สมเด็จพระเจ้าอยู่หัวมหาวชิราลงกรณ
บดินทรเทพยวรางกูร
ให้ไว้ ณ วันที่
๒๒ มกราคม พ.ศ. ๒๕๖๑
เป็นปีที่ ๓
ในรัชกาลปัจจุบัน

สมเด็จพระเจ้าอยู่หัวมหาวชิราลงกรณ บดินทรเทพยวรางกูร
มีพระราชโองการโปรดเกล้าฯ ให้ประกาศว่า

โดยที่เป็นการสมควรกำหนดหลักเกณฑ์ในการกำหนดจำนวนเงินสะสมสูงสุด
และการนำทุนหรือผลกำไรส่วนเกินของทุนหมุนเวียนส่งคลังเป็นรายได้แผ่นดิน

อาศัยอำนาจตามความในมาตรา
๑๗๕ ของรัฐธรรมนูญแห่งราชอาณาจักรไทย และมาตรา ๑๑ (๔) และ (๖)
แห่งพระราชบัญญัติการบริหารทุนหมุนเวียน พ.ศ. ๒๕๕๘ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้
ดังต่อไปนี้

มาตรา
๑ พระราชกฤษฎีกานี้เรียกว่า
พระราชกฤษฎีกาการกำหนดจำนวนเงินสะสมสูงสุด และการนำทุนหรือผลกำไรส่วนเกินของทุนหมุนเวียนส่งคลังเป็นรายได้แผ่นดิน
พ.ศ. ๒๕๖๑

มาตรา
๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

มาตรา
๓ พระราชกฤษฎีกานี้ไม่ใช้บังคับกับ
(๑) กองทุนการออมแห่งชาติ
(๒) กองทุนเงินทดแทน
(๓) กองทุนบำเหน็จบำนาญข้าราชการ
(๔) กองทุนประกันสังคม
(๕) ทุนหมุนเวียนอื่นที่คณะกรรมการประกาศกำหนด

มาตรา
๔ ในพระราชกฤษฎีกานี้
จำนวนเงินสะสมสูงสุด หมายความว่า จำนวนเงินที่ทุนหมุนเวียนพึงมีไว้ใช้จ่ายในการดำเนินงานตามวัตถุประสงค์สำหรับช่วงระยะเวลาหนึ่ง

มาตรา
๕ เพื่อประโยชน์ในการกำหนดจำนวนเงินสะสมสูงสุดตามมาตรา
๖ และการนำทุนหรือผลกำไรส่วนเกินของทุนหมุนเวียนส่งคลังเป็นรายได้แผ่นดินตามมาตรา
๘ ให้ทุนหมุนเวียนจัดทำข้อมูล เพื่อประกอบการคำนวณส่งให้แก่กรมบัญชีกลางตามระยะเวลาและหลักเกณฑ์ที่กรมบัญชีกลางกำหนด

มาตรา
๖ การกำหนดจำนวนเงินสะสมสูงสุด ให้คำนวณโดยนำประมาณการรายจ่ายปีปัจจุบัน
และประมาณการรายจ่ายประจำปีบัญชีย้อนหลังไปอีกสองปี รวมกันสามรอบปีบัญชี
คูณด้วยร้อยละเฉลี่ย ของความสามารถในการจ่ายเงินสามรอบปีบัญชีที่ล่วงมาแล้ว
ทุนหมุนเวียนใดเห็นว่าจำนวนเงินสะสมสูงสุดที่คำนวณตามวรรคหนึ่งจะไม่เพียงพอในการดำเนินงานจะขอกำหนดจำนวนเงินสะสมสูงสุดเพิ่มขึ้นก็ได้
โดยต้องได้รับความเห็นชอบจากคณะกรรมการ

มาตรา
๗ การคำนวณทุนหรือผลกำไรส่วนเกินของทุนหมุนเวียนที่ต้องนำส่งคลัง
เป็นรายได้แผ่นดิน ให้คำนวณโดยนำเงินคงเหลือ ณ วันต้นปีบัญชีที่คำนวณ หักด้วยจำนวนเงินสะสมสูงสุดที่คำนวณได้ตามมาตรา
๖
เงินคงเหลือตามวรรคหนึ่ง
ให้หมายความรวมถึง เงินฝากกระทรวงการคลัง เงินฝากธนาคาร และเงินที่นำไปลงทุนหาผลประโยชน์ด้วย

มาตรา
๘ เมื่อได้ผลลัพธ์จากการคำนวณตามมาตรา
๗ แล้ว ให้กรมบัญชีกลางเสนอ คณะกรรมการเพื่อพิจารณาเสนอแนะต่อคณะรัฐมนตรีพิจารณาเรียกให้ทุนหมุนเวียนนำทุนหรือผลกำไรส่วนเกินของทุนหมุนเวียนส่งคลังเป็นรายได้แผ่นดินต่อไป

มาตรา
๙ ให้รัฐมนตรีว่าการกระทรวงการคลังรักษาการตามพระราชกฤษฎีกานี้


ผู้รับสนองพระราชโองการ
พลเอก
ประยุทธ์ จันทร์โอชา
นายกรัฐมนตรี
หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ โดยที่มาตรา ๑๑ (๔) และ (๖) แห่งพระราชบัญญัติการบริหารทุนหมุนเวียน
พ.ศ. ๒๕๕๘ ได้บัญญัติให้การกำหนดหลักเกณฑ์ในการกำหนดจำนวนเงินสะสมสูงสุด และการนำทุนหรือผลกำไรส่วนเกินของทุนหมุนเวียนส่งคลังเป็นรายได้แผ่นดินให้ตราเป็นพระราชกฤษฎีกา
จึงจำเป็นต้องตราพระราชกฤษฎีกานี้







พรวิภา/จัดทำ
๒๙
มกราคม ๒๕๖๑

ปริญสินีย์/ตรวจ
๒๙ มกราคม ๒๕๖๑


[๑] ราชกิจจานุเบกษาเล่ม
๑๓๕/ตอนที่ ๔ ก/หน้า ๔/๒๖ มกราคม ๒๕๖๑
ประกาศคณะกรรมการบริหารกองทุนเพื่อผู้รับงานไปทำที่บ้าน
เรื่อง ลดอัตราดอกเบี้ยเพื่อบรรเทาความเดือดร้อนแก่ผู้รับงานไปทำที่บ้านจากการแพร่ระบาด
ของโรคติดเชื้อไวรัสโคโรนา 2019[๑]
 

โดยที่คณะกรรมการบริหารกองทุนเพื่อผู้รับงานไปทำที่บ้านได้มีมติในคราวประชุมครั้งที่ ๓/๒๕๖๓ เมื่อวันที่
๒๗ เมษายน ๒๕๖๓ เห็นชอบให้ลดอัตราดอกเบี้ยเงินกู้หรือค่าธรรมเนียมการใช้วงเงินเป็นร้อยละศูนย์ต่อปี
ให้แก่ผู้รับงานไปทำที่บ้านซึ่งได้กู้ยืมเงินจากกองทุนเพื่อผู้รับงานไปทำที่บ้านเป็นระยะเวลาสามเดือน เพื่อบรรเทาความเดือดร้อนแก่ผู้รับงานไปทำที่บ้านจากการแพร่ระบาดของโรคติดเชื้อไวรัสโคโรนา 2019 หรือโรคโควิด 19 (Coronavirus Disease 2019 (COVID-19))

อาศัยอำนาจตามความในข้อ
๒๓ และข้อ ๒๔ ของระเบียบกรมการจัดหางานว่าด้วยการบริหารกองทุนเพื่อผู้รับงานไปทำที่บ้าน
พ.ศ ๒๕๕๙ คณะกรรมการบริหารกองทุนเพื่อผู้รับงานไปทำที่บ้านจึงออกประกาศไว้ ดังต่อไปนี้

ข้อ
๑ ประกาศนี้ให้ใช้บังคับตั้งแต่วันที่
๑ พฤษภาคม ๒๕๖๓ เป็นต้นไป

ข้อ
๒ ให้ลดอัตราดอกเบี้ยเงินกู้หรือค่าธรรมเนียมการใช้วงเงินตามความในข้อ
๖ วรรคหนึ่ง ของประกาศคณะกรรมการบริหารกองทุนเพื่อผู้รับงานไปทำที่บ้าน
เรื่อง กำหนดหลักเกณฑ์ วิธีการ และเงื่อนไขเกี่ยวกับการให้กู้ยืมเงินและการชำระคืนเงินกู้
ลงวันที่ ๑๗ มีนาคม พ.ศ. ๒๕๖๓ เป็นร้อยละศูนย์ต่อปี
ให้แก่ผู้รับงานไปทำที่บ้านซึ่งได้ทำสัญญากู้ยืมเงินไว้กับกรมการจัดหางานก่อนวันที่
๑ มกราคม ๒๕๖๓ เป็นระยะเวลา ๓ เดือน ตั้งแต่วันที่ ๑ พฤษภาคม ๒๕๖๓ ถึง ๓๑ กรกฎาคม ๒๕๖๓

ข้อ
๓ ผู้รับงานไปทำที่บ้านตามข้อ ๒ ต้องไม่เป็นผู้ถูกบอกเลิกสัญญากู้ยืมเงินหรืออยู่ระหว่างการดำเนินคดีเกี่ยวกับการกู้ยืมเงินกองทุนเพื่อผู้รับงานไปทำที่บ้าน


ประกาศ
ณ วันที่ ๑ พฤษภาคม พ.ศ. ๒๕๖๓
สุชาติ
พรชัยวิเศษกุล
อธิบดีกรมการจัดหางาน
ประธานกรรมการบริหารกองทุนเพื่อผู้รับงานไปทำที่บ้าน





ชญานิศ/ธนบดี/จัดทำ
๑๒ มิถุนายน ๒๕๖๓

สุภาทิพย์/ตรวจ
๑๕
มิถุนายน ๒๕๖๓

[๑]
ราชกิจจานุเบกษา เล่ม ๑๓๗/ตอนพิเศษ ๑๓๖ ง/หน้า ๒๒/๑๐ มิถุนายน
๒๕๖๓
ประกาศคณะกรรมการนโยบายการบริหารทุนหมุนเวียน
เรื่อง
รายชื่อหน่วยงานอื่นของรัฐ[๑]
 

อาศัยอำนาจตามความในบทนิยามคำว่า หน่วยงานของรัฐ ในมาตรา ๔ แห่งพระราชบัญญัติการบริหารทุนหมุนเวียน พ.ศ. ๒๕๕๘
คณะกรรมการนโยบายการบริหารทุนหมุนเวียนโดยความเห็นชอบของคณะรัฐมนตรีออกประกาศไว้
ดังต่อไปนี้

ให้กำหนดหน่วยงานดังต่อไปนี้เป็นหน่วยงานของรัฐตามมาตรา
๔ แห่งพระราชบัญญัติการบริหารทุนหมุนเวียน พ.ศ. ๒๕๕๘
(๑) การกีฬาแห่งประเทศไทย
(๒) การยางแห่งประเทศไทย
(๓) สถาบันการแพทย์ฉุกเฉินแห่งชาติ
(๔) สถาบันพระปกเกล้า
(๕) สถาบันมาตรวิทยาแห่งชาติ
(๖) สถาบันวิจัยระบบสาธารณสุข
(๗) สำนักงานคณะกรรมการการเลือกตั้ง
(๘) สำนักงานคณะกรรมการกำกับกิจการพลังงาน
(๙)
สำนักงานคณะกรรมการกำกับและส่งเสริมการประกอบธุรกิจประกันภัย
(๑๐) สำนักงานคณะกรรมการกิจการกระจายเสียง
กิจการโทรทัศน์ และกิจการโทรคมนาคมแห่งชาติ
(๑๑) สำนักงานพัฒนาวิทยาศาสตร์และเทคโนโลยีแห่งชาติ
(๑๒) สำนักงานส่งเสริมวิสาหกิจขนาดกลางและขนาดย่อม
(๑๓) สำนักงานหลักประกันสุขภาพแห่งชาติ


ประกาศ ณ วันที่ ๒๙ ธันวาคม พ.ศ. ๒๕๖๐
อภิศักดิ์ ตันติวรวงศ์
รัฐมนตรีว่าการกระทรวงการคลัง
ประธานกรรมการนโยบายการบริหารทุนหมุนเวียน
ปุณิกา/อัญชลี/จัดทำ
๑๐
มกราคม ๒๕๖๑

นุสรา/ตรวจ
๑๒
พฤศจิกายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๔ ง/หน้า ๑๒/๘ มกราคม ๒๕๖๑
ประกาศกระทรวงการคลัง
เรื่อง
หลักเกณฑ์ วิธีการ และเงื่อนไขในการขอจัดตั้งทุนหมุนเวียน[๑]
 

อาศัยอำนาจตามความในมาตรา ๖ มาตรา ๑๔ วรรคสอง
และมาตรา ๓๔ แห่งพระราชบัญญัติการบริหารทุนหมุนเวียน พ.ศ. ๒๕๕๘
รัฐมนตรีว่าการกระทรวงการคลัง โดยความเห็นชอบของคณะรัฐมนตรีออกประกาศไว้
ดังต่อไปนี้

ข้อ ๑ การขอจัดตั้งทุนหมุนเวียนให้กระทำได้แต่โดยกฎหมาย
และทุนหมุนเวียนที่ขอจัดตั้งต้องมีลักษณะตามที่กำหนดในมาตรา ๑๕

ข้อ ๒ การจัดตั้งทุนหมุนเวียนต้องคำนึงถึงหลักการ
ดังต่อไปนี้
(๑)
เป็นกิจการที่หน่วยงานของรัฐต้องปฏิบัติตามหน้าที่เพื่อสาธารณประโยชน์ หรือเพื่อประโยชน์ทางเศรษฐกิจ หรือเพื่อช่วยเหลือในการครองชีพ
หรือเพื่อให้บริการแก่ประชาชนและไม่สามารถใช้วิธีการดำเนินงานภายใต้ระบบงบประมาณปกติ
(๒)
เป็นกิจการที่ก่อให้เกิดรายได้จากการดำเนินงานกลับเข้าสมทบเป็นรายรับของทุนหมุนเวียน
โดยมิได้มีรายรับมาจากเงินงบประมาณแต่เพียงอย่างเดียว และมีวัตถุประสงค์ที่ชัดเจน
(๓)
ต้องมีความพร้อมที่จะดำเนินการภายใต้วัตถุประสงค์ของทุนหมุนเวียนที่ได้จัดตั้งขึ้น
(๔) ต้องไม่ขอรับการจัดสรรเงินงบประมาณเป็นทุนประเดิมและเงินสมทบ
เพื่อนำไปฝากสถาบันการเงินให้ได้ดอกผลมาเป็นค่าใช้จ่ายในการดำเนินงานของทุนหมุนเวียนแต่เพียงอย่างเดียว

ข้อ ๓ ให้หน่วยงานของรัฐที่ประสงค์จะขอจัดตั้งทุนหมุนเวียนจัดทำรายละเอียดข้อมูลตามที่กรมบัญชีกลางกำหนด
ส่งให้แก่กรมบัญชีกลางพิจารณาตรวจสอบความครบถ้วนของข้อมูลเพื่อเสนอความเห็นต่อคณะกรรมการพิจารณาต่อไป
กรณีที่หน่วยงานของรัฐต้องปรับปรุงแก้ไขรายละเอียดข้อมูล
หรือจัดส่งเอกสารที่เกี่ยวข้องเพิ่มเติม
ให้ดำเนินการจัดส่งให้กรมบัญชีกลางภายในสามสิบวันนับแต่วันที่ได้รับแจ้ง
กรณีที่กรมบัญชีกลางตรวจสอบแล้ว ปรากฏว่าทุนหมุนเวียนที่ขอจัดตั้งไม่เป็นไปตามลักษณะที่กำหนดไว้ตามมาตรา ๑๕ ให้แจ้งหน่วยงานของรัฐที่ขอจัดตั้งทุนหมุนเวียนทราบ
พร้อมทั้งส่งเรื่องคืน

ข้อ ๔ เมื่อคณะกรรมการได้พิจารณาแล้วเห็นควรให้มีการจัดตั้งทุนหมุนเวียนตามที่หน่วยงานของรัฐเสนอ
ให้คณะกรรมการเสนอผลการพิจารณาต่อคณะรัฐมนตรีเพื่อพิจารณาให้ความเห็นชอบ พร้อมทั้งแจ้งผลการพิจารณาให้หน่วยงานของรัฐทราบเพื่อดำเนินการต่อไป

ข้อ ๕ เมื่อคณะรัฐมนตรีได้มีมติเห็นชอบให้มีการจัดตั้งทุนหมุนเวียนตามที่คณะกรรมการเสนอแล้ว
ให้หน่วยงานของรัฐดำเนินการตามกระบวนการทางกฎหมาย เพื่อให้มีผลเป็นการจัดตั้งทุนหมุนเวียนตามมติคณะรัฐมนตรีดังกล่าวต่อไป


ประกาศ ณ วันที่ ๒๙ ธันวาคม พ.ศ. ๒๕๖๐
อภิศักดิ์ ตันติวรวงศ์
รัฐมนตรีว่าการกระทรวงการคลัง
ปุณิกา/อัญชลี/จัดทำ
๑๐
มกราคม ๒๕๖๑

นุสรา/ตรวจ
๙
พฤศจิกายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๔ ง/หน้า ๒/๘ มกราคม ๒๕๖๑
ข้อบังคับคณะกรรมการบริหารกองทุนเพื่อผู้ใช้แรงงาน
ว่าด้วยการบริหารกองทุนเพื่อผู้ใช้แรงงาน (ฉบับที่ ๒)
พ.ศ. ๒๕๖๓
 

โดยที่เป็นการสมควรแก้ไขเพิ่มเติมข้อบังคับคณะกรรมการบริหารกองทุนเพื่อผู้ใช้แรงงาน ว่าด้วยการบริหารกองทุนเพื่อผู้ใช้แรงงาน
พ.ศ. ๒๕๖๐ เพื่อให้การบริหารกองทุนเพื่อผู้ใช้แรงงานเป็นไปด้วยความเรียบร้อยและมีประสิทธิภาพ

อาศัยอำนาจตามความในมาตรา
๒๑ แห่งพระราชบัญญัติการบริหารทุนหมุนเวียน พ.ศ. ๒๕๕๘ คณะกรรมการบริหารกองทุนเพื่อผู้ใช้แรงงาน
โดยความเห็นชอบของกระทรวงการคลัง จึงกำหนดข้อบังคับไว้ ดังนี้

ข้อ
๑ ข้อบังคับนี้เรียกว่า ข้อบังคับคณะกรรมการบริหารกองทุนเพื่อผู้ใช้แรงงาน
ว่าด้วยการบริหารกองทุนเพื่อผู้ใช้แรงงาน (ฉบับที่ ๒) พ.ศ. ๒๕๖๓

ข้อ ๒[๑] ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ให้ยกเลิกความในข้อ ๑๐ วรรคหนึ่ง แห่งข้อบังคับคณะกรรมการบริหารกองทุนเพื่อผู้ใช้แรงงาน
ว่าด้วยการบริหารกองทุนเพื่อผู้ใช้แรงงาน พ.ศ. ๒๕๖๐ และให้ใช้ความต่อไปนี้แทน
ข้อ
๑๐ ให้มีคณะกรรมการคณะหนึ่งเรียกว่า คณะกรรมการบริหารกองทุนเพื่อผู้ใช้แรงงาน ประกอบด้วย อธิบดี เป็นประธานกรรมการ ผู้แทนกระทรวงการคลัง
ผู้แทนสำนักงบประมาณ รองอธิบดีกรมสวัสดิการและคุ้มครองแรงงาน หรือผู้ตรวจราชการกรมสวัสดิการและคุ้มครองแรงงานที่ได้รับมอบหมาย
และผู้ทรงคุณวุฒิจำนวนไม่เกินสามคนเป็นกรรมการ และผู้บริหารทุนหมุนเวียน เป็นกรรมการและเลขานุการ

ข้อ ๔ ให้ยกเลิกความในข้อ
๑๕ แห่งข้อบังคับคณะกรรมการบริหารกองทุนเพื่อผู้ใช้แรงงาน ว่าด้วยการบริหารกองทุนเพื่อผู้ใช้แรงงาน พ.ศ. ๒๕๖๐ และให้ใช้ความต่อไปนี้แทน
ข้อ
๑๕ ให้คณะกรรมการมีอำนาจหน้าที่ ดังต่อไปนี้
(๑) กำหนดนโยบาย กำกับดูแลการบริหารจัดการ และติดตามการดำเนินงานให้เป็นไปตามวัตถุประสงค์ของกองทุน
(๒) กำหนดข้อบังคับว่าด้วยการเงิน การบัญชี และการพัสดุ รวมทั้งแนวปฏิบัติที่เกี่ยวข้องภายใต้มาตรฐานที่คณะกรรมการนโยบายการบริหารทุนหมุนเวียนกำหนด
(๓)
กำหนดข้อบังคับว่าด้วยการบริหารงานบุคคล ตลอดจนการกำหนดค่าตอบแทน สิทธิประโยชน์หรือสวัสดิการต่าง
ๆ ของผู้บริหารทุนหมุนเวียน พนักงาน และลูกจ้าง ให้สอดคล้องกับมาตรฐานที่คณะกรรมการนโยบายการบริหารทุนหมุนเวียนกำหนด
(๔)
พิจารณาจัดสรรเงิน และอนุมัติเงินให้กู้ยืม
(๕)
พิจารณาอนุมัติแผนการดำเนินงานประจำปี
(๖)
แต่งตั้งผู้บริหารทุนหมุนเวียน
(๗)
ออกระเบียบ ประกาศ คำสั่ง หรือแนวปฏิบัติต่าง ๆ ตามข้อบังคับนี้หรือตามที่กฎหมายอื่นกำหนด
(๘)
ปฏิบัติการอื่นตามที่กำหนดไว้ในข้อบังคับนี้


ประกาศ ณ
วันที่ ๒๒ เมษายน พ.ศ. ๒๕๖๓
อภิญญา สุจริตตานันท์
อธิบดีกรมสวัสดิการและคุ้มครองแรงงาน
ประธานกรรมการบริหารกองทุนเพื่อผู้ใช้แรงงาน






ชญานิศ/ธนบดี/จัดทำ
๑๔
สิงหาคม ๒๕๖๓

สุภาทิพย์/ตรวจ
๒๔
สิงหาคม ๒๕๖๓

[๑] ราชกิจจานุเบกษา
เล่ม ๑๓๗/ตอนพิเศษ ๑๓๙ ง/หน้า ๒๓/๑๓ มิถุนายน ๒๕๖๓
พระราชบัญญัติ
การบริหารส่วนงานภายในของสถาบันอุดมศึกษา
(ฉบับที่ ๒)
พ.ศ. ๒๕๖๒
 

สมเด็จพระเจ้าอยู่หัวมหาวชิราลงกรณ
บดินทรเทพยวรางกูร
ให้ไว้ ณ วันที่
๒๖ เมษายน พ.ศ. ๒๕๖๒
เป็นปีที่ ๔
ในรัชกาลปัจจุบัน

สมเด็จพระเจ้าอยู่หัวมหาวชิราลงกรณ บดินทรเทพยวรางกูร
มีพระราชโองการโปรดเกล้าฯ ให้ประกาศว่า

โดยที่เป็นการสมควรแก้ไขเพิ่มเติมกฎหมายว่าด้วยการบริหารส่วนงานภายในของสถาบันอุดมศึกษา

จึงทรงพระกรุณาโปรดเกล้าฯ
ให้ตราพระราชบัญญัติขึ้นไว้โดยคำแนะนำและยินยอมของสภานิติบัญญัติแห่งชาติทำหน้าที่รัฐสภา
ดังต่อไปนี้

มาตรา ๑ พระราชบัญญัตินี้เรียกว่า
พระราชบัญญัติการบริหารส่วนงานภายในของสถาบันอุดมศึกษา (ฉบับที่ ๒) พ.ศ. ๒๕๖๒

มาตรา ๒[๑] พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ ให้ยกเลิกความในบทนิยามคำว่า
สถาบันอุดมศึกษา ในมาตรา ๓ แห่งพระราชบัญญัติการบริหารส่วนงานภายในของสถาบันอุดมศึกษา
พ.ศ. ๒๕๕๐ และให้ใช้ความ ต่อไปนี้แทน
สถาบันอุดมศึกษา
หมายความว่า สถานศึกษาของรัฐในสังกัดกระทรวงการอุดมศึกษา
วิทยาศาสตร์ วิจัยและนวัตกรรม และกระทรวงอื่นที่จัดการศึกษาระดับอุดมศึกษา
แต่ไม่รวมถึงสถานศึกษาของรัฐที่มิใช่ส่วนราชการ

มาตรา ๔ ให้ยกเลิกความในวรรคสองของมาตรา ๔
แห่งพระราชบัญญัติการบริหารส่วนงานภายในของสถาบันอุดมศึกษา พ.ศ. ๒๕๕๐
และให้ใช้ความต่อไปนี้แทน
เพื่อประโยชน์ในการรักษามาตรฐานและคุณภาพในการจัดตั้งส่วนงานภายในคณะกรรมการการอุดมศึกษาตามกฎหมายว่าด้วยระเบียบบริหารราชการกระทรวงการอุดมศึกษา
วิทยาศาสตร์ วิจัยและนวัตกรรม จะกำหนดหลักเกณฑ์หรือเงื่อนไขให้สภาสถาบันอุดมศึกษาต้องปฏิบัติก็ได้

มาตรา ๕ ให้ยกเลิกความในมาตรา ๘
แห่งพระราชบัญญัติการบริหารส่วนงานภายในของสถาบันอุดมศึกษา พ.ศ. ๒๕๕๐ และให้ใช้ความต่อไปนี้แทน
มาตรา
๘ ให้รัฐมนตรีว่าการกระทรวงการอุดมศึกษา
วิทยาศาสตร์ วิจัยและนวัตกรรมรักษาการตามพระราชบัญญัตินี้


ผู้รับสนองพระราชโองการ
พลเอก
ประยุทธ์ จันทร์โอชา
นายกรัฐมนตรี
หมายเหตุ
:- เหตุผลในการประกาศใช้พระราชบัญญัติฉบับนี้ คือ โดยที่เป็นการสมควรแก้ไขเพิ่มเติมกฎหมายว่าด้วยการบริหารส่วนงานภายในของสถาบันอุดมศึกษา
เพื่อให้การบริหารส่วนงานภายในสถาบันอุดมศึกษาเป็นไปอย่างมีประสิทธิภาพและสอดคล้องกับการจัดตั้งกระทรวงการอุดมศึกษา
วิทยาศาสตร์ วิจัยและนวัตกรรม จึงจำเป็นต้องตราพระราชบัญญัตินี้



วิวรรธน์/จัดทำ
๒ พฤษภาคม ๒๕๖๒

พิวัฒน์/วิชพงษ์/ตรวจ
๗ พฤษภาคม ๒๕๖๒

[๑] ราชกิจจานุเบกษา
เล่ม ๑๓๖/ตอนที่ ๕๗ ก/หน้า ๙๙/๑ พฤษภาคม ๒๕๖๒
กฎกระทรวง
กฎกระทรวง
กำหนดอัตราและเงื่อนไขการเรียกเก็บดอกเบี้ยและค่าธรรมเนียม
การชำระหนี้แทนของกระทรวงการคลัง
พ.ศ. ๒๕๕๔[๑]
 

อาศัยอำนาจตามความในมาตรา ๕ และมาตรา ๒๖
แห่งพระราชบัญญัติการบริหารหนี้สาธารณะ พ.ศ. ๒๕๔๘
รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ ๑ เมื่อกระทรวงการคลังกู้เงินมาชำระหนี้แทนรัฐวิสาหกิจหรือสถาบันการเงินภาครัฐแล้ว
ให้กระทรวงการคลังเรียกเก็บดอกเบี้ยจากรัฐวิสาหกิจหรือสถาบันการเงินภาครัฐในอัตราและเงื่อนไขเดียวกับที่กระทรวงการคลังกู้มาจากแหล่งเงินกู้

ข้อ ๒ ให้กระทรวงการคลังเรียกเก็บค่าธรรมเนียมการชำระหนี้แทนจากรัฐวิสาหกิจหรือสถาบันการเงินภาครัฐในอัตราร้อยละ
๐.๕๐ ของวงเงินที่ได้ชำระหนี้แทน
รัฐมนตรีอาจอนุมัติให้กระทรวงการคลังเรียกเก็บค่าธรรมเนียมการชำระหนี้แทนในกรณีต่อไปนี้ต่ำกว่าอัตราที่กำหนดไว้ในวรรคหนึ่งหรือไม่เรียกเก็บค่าธรรมเนียมก็ได้
(๑)
โครงการหรือแผนงานของรัฐวิสาหกิจตามนโยบายของรัฐบาลซึ่งคณะรัฐมนตรีมีมติให้รัฐวิสาหกิจเป็นผู้รับผิดชอบหรือดำเนินการ
(๒)
โครงการหรือแผนงานของรัฐวิสาหกิจในด้านสาธารณูปโภคพื้นฐานซึ่งเป็นประโยชน์ต่อประชาชนโดยส่วนรวม
แต่ไม่มีความคุ้มค่าในการลงทุนเชิงพาณิชย์
(๓)
โครงการหรือแผนงานสนับสนุนสินเชื่อของสถาบันการเงินภาครัฐตามนโยบายของรัฐบาลซึ่งคณะรัฐมนตรีมีมติให้สถาบันการเงินภาครัฐเป็นผู้รับผิดชอบหรือดำเนินการ
ให้รัฐวิสาหกิจหรือสถาบันการเงินภาครัฐที่ได้รับการอนุมัติเสียค่าธรรมเนียมต่ำกว่าอัตราที่กำหนด
หรือไม่ต้องเสียค่าธรรมเนียมการชำระหนี้แทนตามวรรคสอง
บันทึกจำนวนเงินที่เป็นส่วนต่างของค่าธรรมเนียมการชำระหนี้แทนที่ชำระจริง
และค่าธรรมเนียมการชำระหนี้แทนอันพึงต้องชำระตามอัตราที่กำหนดในวรรคหนึ่งเป็นส่วนหนึ่งของวงเงินอุดหนุนที่ได้รับการสนับสนุนจากรัฐบาลในการดำเนินงาน

ข้อ ๓ ค่าธรรมเนียมการชำระหนี้แทนตามข้อ
๒ ให้เรียกเก็บเป็นเงินสกุลที่ได้ชำระหนี้แทน

ข้อ ๔ ในการเรียกเก็บดอกเบี้ยและค่าธรรมเนียมการชำระหนี้แทนรัฐวิสาหกิจหรือสถาบันการเงินภาครัฐ
ให้กระทรวงการคลังจัดทำสัญญาตามแบบที่รัฐมนตรีกำหนด ซึ่งอย่างน้อยต้องมีรายการ ดังต่อไปนี้
(๑) ชื่อคู่สัญญา
(๒) จำนวนเงินและสกุลเงินที่ชำระหนี้แทน และค่าใช้จ่ายอื่นใดตามมาตรา
๑๕
(๓) อัตราดอกเบี้ย
(๔) วิธีการชำระเงิน
(๕) ดอกเบี้ยในกรณีผิดนัดชำระหนี้
(๖)
ค่าใช้จ่ายในการบริหารหนี้สาธารณะที่อาจจะเกิดขึ้นภายหลังจากการชำระหนี้แทนซึ่งรัฐวิสาหกิจหรือสถาบันการเงินภาครัฐต้องรับผิดชอบ
(๗) เหตุแห่งการบอกเลิกสัญญา


ให้ไว้
ณ วันที่ ๖ พฤษภาคม พ.ศ. ๒๕๕๔
กรณ์ จาติกวณิช
รัฐมนตรีว่าการกระทรวงการคลัง
หมายเหตุ
:- เหตุผลในการประกาศใช้กฎกระทรวงฉบับนี้ คือ โดยที่มาตรา ๒๖
แห่งพระราชบัญญัติการบริหารหนี้สาธารณะ พ.ศ. ๒๕๔๘
บัญญัติให้กระทรวงการคลังมีอำนาจเรียกเก็บดอกเบี้ยและค่าธรรมเนียมการชำระหนี้แทนรัฐวิสาหกิจหรือสถาบันการเงินภาครัฐได้ในอัตราและเงื่อนไขที่กำหนดในกฎกระทรวง จึงจำเป็นต้องออกกฎกระทรวงนี้











ปริยานุช/ผู้จัดทำ
๒๓ พฤษภาคม
๒๕๕๔

ณัฐวดี/ตรวจ
๒๓ พฤษภาคม
๒๕๕๔

[๑] ราชกิจจานุเบกษา
เล่ม ๑๒๘/ตอนที่ ๓๘ ก/หน้า ๑๔/๒๐ พฤษภาคม ๒๕๕๔
กฎกระทรวง
กฎกระทรวง
กำหนดหลักเกณฑ์ วิธีการ
และเงื่อนไขการให้กู้ต่อของกระทรวงการคลัง
พ.ศ. ๒๕๕๑[๑]
 

อาศัยอำนาจตามความในมาตรา
๕ แห่งพระราชบัญญัติการบริหารหนี้สาธารณะ พ.ศ. ๒๕๔๘ และมาตรา ๒๕ วรรคหนึ่ง
แห่งพระราชบัญญัติการบริหารหนี้สาธารณะ พ.ศ. ๒๕๔๘ ซึ่งแก้ไขเพิ่มเติมโดยพระราชบัญญัติการบริหารหนี้สาธารณะ
(ฉบับที่ ๒) พ.ศ. ๒๕๕๑ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ ๑ ในกฎกระทรวงนี้
ผู้กู้ต่อ หมายความว่า หน่วยงานของรัฐ
หน่วยงานในกำกับดูแลของรัฐ องค์กรปกครองส่วนท้องถิ่น
รัฐวิสาหกิจหรือสถาบันการเงินภาครัฐ

ข้อ ๒ โครงการหรือแผนงานของผู้กู้ต่อที่กระทรวงการคลังจะให้กู้ต่อได้จะต้องเป็นโครงการหรือแผนงานตามมาตรา
๒๕

ข้อ ๓ เมื่อกระทรวงการคลังได้กู้เงินมาเพื่อให้กู้ต่อแล้ว
ให้จัดทำสัญญากู้กับผู้กู้ต่อให้แล้วเสร็จโดยเร็ว
สัญญากู้ต่อให้เป็นไปตามแบบที่รัฐมนตรีกำหนด
ซึ่งอย่างน้อยต้องมีรายการ ดังต่อไปนี้
(๑)
ชื่อคู่สัญญา
(๒)
วัตถุประสงค์ของการใช้จ่ายเงินกู้
(๓)
จำนวนเงินและสกุลเงินที่กู้
(๔)
วิธีการและเงื่อนไขในการเบิกถอนเงินกู้
(๕)
อัตราดอกเบี้ย ค่าธรรมเนียม และค่าใช้จ่ายอื่นที่เกี่ยวข้องกับการให้กู้ต่อ
(๖)
จำนวนเงิน ระยะเวลา และวิธีการในการชำระต้นเงินกู้ ดอกเบี้ย ค่าธรรมเนียม
และค่าใช้จ่ายอื่นที่เกี่ยวข้องกับการให้กู้ต่อ
(๗)
ดอกเบี้ยในกรณีผิดนัดชำระหนี้
(๘)
เหตุแห่งการบอกเลิกสัญญา

ข้อ ๔ ในการเบิกถอนเงินกู้
ผู้กู้ต่อต้องมีหนังสือแจ้งไปยังกระทรวงการคลังเพื่อขอเบิกถอนเงินกู้
เว้นแต่ในกรณีที่กระทรวงการคลังตกลงให้ผู้กู้ต่อเบิกถอนเงินจากแหล่งเงินกู้โดยตรง
ให้ผู้กู้ต่อรายงานการเบิกถอนเงินกู้นั้นไปยังกระทรวงการคลังภายในสามวันทำการนับแต่วันที่ได้เบิกถอนเงินกู้

ข้อ ๕ ในกรณีที่กระทรวงการคลังตกลงให้ผู้กู้ต่อชำระต้นเงินกู้
ดอกเบี้ย หรือค่าใช้จ่ายอื่นที่เกี่ยวข้องแก่แหล่งเงินกู้โดยตรง
ให้ผู้กู้ต่อรายงานการชำระเงินดังกล่าวไปยังกระทรวงการคลังพร้อมด้วยเอกสารหรือหลักฐานการชำระเงินภายในสามวันทำการนับแต่วันที่ได้ชำระเงินให้แก่แหล่งเงินกู้

ข้อ ๖ เพื่อประโยชน์ในการติดตามการใช้จ่ายเงินกู้ของผู้กู้ต่อ
ให้ผู้กู้ต่อรายงานผลการดำเนินงานตามโครงการหรือแผนงานที่ใช้เงินกู้ต่อกระทรวงการคลังตามที่รัฐมนตรีกำหนด


ให้ไว้ ณ วันที่ ๗
กรกฎาคม พ.ศ. ๒๕๕๑
สุรพงษ์ สืบวงศ์ลี
รัฐมนตรีว่าการกระทรวงการคลัง
หมายเหตุ :-
เหตุผลในการประกาศใช้กฎกระทรวงฉบับนี้ คือ โดยที่มาตรา ๒๕
วรรคหนึ่งแห่งพระราชบัญญัติการบริหารหนี้สาธารณะ พ.ศ. ๒๕๔๘
ซึ่งแก้ไขเพิ่มเติมโดยพระราชบัญญัติการบริหารหนี้สาธารณะ (ฉบับที่ ๒) พ.ศ. ๒๕๕๑
บัญญัติว่า ในกรณีที่หน่วยงานของรัฐ หน่วยงานในกำกับดูแลของรัฐ
องค์กรปกครองส่วนท้องถิ่น รัฐวิสาหกิจ หรือสถาบันการเงินภาครัฐ
มีความจำเป็นต้องใช้เงินสำหรับโครงการหรือแผนงานที่รัฐบาลเห็นว่ามีความจำเป็นเพื่อพัฒนาเศรษฐกิจและสังคม
และหากกระทรวงการคลังเป็นผู้กู้
และนำมาให้หน่วยงานดังกล่าวกู้ต่อจะเป็นการประหยัดและทำให้การบริหารหนี้สาธารณะมีประสิทธิภาพยิ่งขึ้น
ให้กระทรวงการคลังมีอำนาจกู้เงินเพื่อให้หน่วยงานดังกล่าวกู้ต่อได้ตามหลักเกณฑ์
วิธีการ และเงื่อนไขที่กำหนดในกฎกระทรวง จึงจำเป็นต้องออกกฎกระทรวงนี้
























ปริยานุช/จัดทำ
๓๑ กรกฎาคม ๒๕๕๑

ศิรวัชร์/ปรับปรุง
๒๑ ตุลาคม ๒๕๕๙

[๑] ราชกิจจานุเบกษา
เล่ม ๑๒๕/ตอนที่ ๙๐ ก/หน้า ๒๔/๓๐ กรกฎาคม ๒๕๕๑
กฎกระทรวง
กฎกระทรวง
ว่าด้วยการทำธุรกรรมทางการเงินอื่นที่เป็นประโยชน์ต่อการปรับโครงสร้างหนี้สาธารณะ
พ.ศ. ๒๕๔๙[๑]
 

อาศัยอำนาจตามความในมาตรา
๕ และมาตรา ๑๔ แห่งพระราชบัญญัติการบริหารหนี้สาธารณะ พ.ศ. ๒๕๔๘ รัฐมนตรีว่าการกระทรวงการคลังออกกฎกระทรวงไว้
ดังต่อไปนี้

การทำธุรกรรมทางการเงินอื่นตามมาตรา
๑๔ ได้แก่ การทำธุรกรรมทางการเงินที่เกี่ยวกับสัญญา ดังต่อไปนี้
(๑)
สัญญาซื้อขายเงินตราล่วงหน้า (foreign exchange forward contract)
(๒)
สัญญาซื้อขายอัตราดอกเบี้ยล่วงหน้า (forward rate agreement)
(๓)
สัญญาซื้อขายเงินตราหรืออัตราดอกเบี้ยล่วงหน้าในตลาดซื้อขายล่วงหน้า
(futures contract)
(๔)
สัญญาให้สิทธิที่จะซื้อหรือขายอัตราดอกเบี้ย
(interest rate options)
(๕)
สัญญาให้สิทธิที่จะซื้อหรือขายเงินตรา (currency options)


ให้ไว้ ณ วันที่ ๘ พฤษภาคม
พ.ศ. ๒๕๔๙
ทนง พิทยะ
รัฐมนตรีว่าการกระทรวงการคลัง
หมายเหตุ :- เหตุผลในการประกาศใช้กฎกระทรวงฉบับนี้
คือ โดยที่มาตรา ๑๔ แห่งพระราชบัญญัติการบริหารหนี้สาธารณะ พ.ศ. ๒๕๔๘ บัญญัติให้กระทรวงการคลังมีอำนาจปรับโครงสร้างหนี้สาธารณะ
โดยดำเนินการกู้เงินรายใหม่เพื่อชำระหนี้เดิม แปลงหนี้ ชำระหนี้ก่อนถึงกำหนดชำระ ขยายระยะเวลาชำระหนี้
ต่ออายุ ซื้อคืน หรือไถ่ถอนตราสารหนี้ของรัฐบาล หรือทำธุรกรรมทางการเงินอื่นที่เป็นประโยชน์ต่อการปรับโครงสร้างหนี้สาธารณะตามที่กำหนดในกฎกระทรวง
จึงจำเป็นต้องออกกฎกระทรวงนี้
























นันทนา/จัดทำ
๒๔ พฤษภาคม ๒๕๔๙

ศิรวัชร์/ปรับปรุง
๒๐ ตุลาคม ๒๕๕๙


[๑] ราชกิจจานุเบกษา เล่ม ๑๒๓/ตอนที่ ๔๙ ก/หน้า ๖/๑๗ พฤษภาคม ๒๕๔๙